Et voldsomt blæsevejr fik det svenske TUI-charterfly til at vippe skræmmende, inden det landede i lufthavnen på ferieøen Madeira.

Selvom landingen ser voldsom ud, har den på intet tidspunkt været til fare for passagererne. Det fortæller Johan Gauermann, der er flychef i TUIfly Nordic.

- Vindforholdene var hårde, men inden for grænserne. Denne lufthavn er særlig og kræver speciel træning. Derfor ser landingerne ofte sådan ud. Netop denne pilot underviser selv i at lande her, siger Johan Gauermann til DR Nyheder.

Inden landingen i Madeira nåede flyet, der havde take-off i Stockholm, også at lande i en anden lufthavn på grund af blæsevejret. Øen har den seneste tid været udsat for voldsomme vindforhold, hvorfor flere fly har været nødsaget til at lande i andre lufthavne. Men trods turbulens valgte piloten at lande på øen.

- Når vores kaptajner vælger at lande på trods af kraftig vind, er det altid, fordi de vurderer, det er 100 procent ansvarligt. Vi kunne ikke drømme om at lande, hvis det ikke var sikkert. Sådan lyder det fra Stig Elling, salgsdirektør i Star Tour, til DR Nyheder.

Flyet er fra den internationale rejseorganisation TUI, der ejer og deler logo med danske Star Tour.

Se klippet med charterflyet øverst i artiklen.